REGULAMENTUL (CE) NR. 202/2009 AL COMISIEI
din 16 martie 2009
de modificare a Regulamentului (CE) nr. 600/2005 în ceea ce privește utilizarea preparatului de Bacillus licheniformis DSM 5749 și Bacillus subtilis DSM 5750 în furajele combinate care conțin lasalocid sodic
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor pentru hrana animalelor, precum și criteriul și procedura de acordare a unei astfel de autorizații.
(2)
Preparatul de Bacillus licheniformis DSM 5749 și Bacillus subtilis DSM 5750, aparținând grupei „microorganisme”, a fost autorizat pe durată nelimitată și în conformitate cu Directiva 70/524/CEE a Consiliului (2) ca aditiv furajer ce poate fi utilizat pentru hrana scroafelor prin Regulamentul (CE) nr. 1453/2004 al Comisiei (3), pentru hrana curcanilor la îngrășat și a vițeilor cu o vârstă maximă de trei luni prin Regulamentul (CE) nr. 600/2005 al Comisiei (4) modificat ulterior prin Regulamentul (CE) nr. 2028/2006 al Comisiei (5), precum și pentru hrana porcilor la îngrășat și a purceilor prin Regulamentul (CE) nr. 2148/2004 al Comisiei (6). Acest aditiv a fost ulterior înscris în Registrul comunitar al aditivilor pentru hrana animalelor ca produs existent, în conformitate cu articolul 10 din Regulamentul (CE) nr. 1831/2003.
(3)
În conformitate cu articolul 7 din Regulamentul (CE) nr. 1831/2003, a fost depusă o cerere de modificare a autorizației pentru preparatul în cauză, în scopul de a permite utilizarea acestuia în furajele care conțin coccidiostaticul lasalocid sodic destinate curcanilor la îngrășat. Cererea menționată anterior a fost însoțită de detaliile și documentele necesare conform dispozițiilor articolului 7 alineatul (3) din regulamentul respectiv.
(4)
Autoritatea Europeană pentru Siguranța Alimentară a concluzionat în avizul său din 22 octombrie 2008 că a fost stabilită compatibilitatea aditivului Bacillus licheniformis DSM 5749 și Bacillus subtilis DSM 5750 cu coccidiostaticul lasalocid sodic (7).
(5)
Condițiile prevăzute la articolul 5 din Regulamentul (CE) nr. 1831/2003 sunt îndeplinite.
(6)
Prin urmare, Regulamentul (CE) nr. 600/2005 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 600/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 martie 2009.